**Съобщение**

**до собствениците на домашни кучета**

Община Ябланица напомня на всички стопани на домашни кучета за задълженията им като собственици на същите.

Съгласно чл. 174, ал. 1 от Закона за ветеринарномедицинската дейност (ЗВД), собствениците на кучета, навършили 6-седмична възраст, ги представят на ветеринарен лекар, който упражнява ветеринарномедицинска практика, за извършване на официална идентификация, издаване на паспорт по образец, ваксинация и обезпаразитяване.

Съгласно чл. 116 от Закона за местните данъци и такси (ЗМДТ), за притежаване на куче собственикът заплаща годишна такса в общината, на чиято територия е постоянният му адрес/седалище. Таксата се заплаща на основание подадена декларация съгласно чл. 117 от ЗМДТ, като същата се подава в тримесечен срок от датата на придобиване на кучето.

На територията на община Ябланица годишната такса за притежаване на куче е в размер на 6,00 лв., съгласно чл. 49, ал. 1 от Наредба № 4 за определянето и администрирането на местните такси и цени на услугите на територията на община Ябланица.

От заплащане на "Такса за притежаване на куче" са освободени:

* кучета на лица с увреждания;
* служебни кучета в организациите на бюджетна издръжка;
* кучета, използвани за опитни цели;
* кучета, използвани от Българския червен кръст;
* кастрирани кучета;
* кучета, които придружават или охраняват селскостопански животни, които се отглеждат в регистриран животновъден обект;
* ловни кучета, собственост на лица, придобили право на лов по реда на Закона за лова и опазване на дивеча;
* кучета с поставен микрочип, за първата година от тяхното регистриране.

Административната регистрация на всяко куче **е задължителна**, в т.ч. и на тези животни, които са освободени от заплащане на таксата.

Призоваваме всички собственици на домашни кучета, които все още не са регистрирали своя домашен любимец или не са заплатили „Такса за притежаване на куче”, да направят това в „Център за административно обслужване“ в Община Ябланица на адрес: гр. Ябланица, пл. „Възраждане“ № 3.

Съгласно законовите разпоредби, всички стопани на кучета са длъжни да спазват и следните изисквания:

- да вземат мерки животните да не замърсяват обществени места, като почистват мястото след дефекация;

- да вземат мерки животните да не създават опасност за хора или други животни;

- да вземат мерки за предотвратяване на нежелано размножаване на животните;

- при извеждане на кучетата да носят в себе си ветеринарномедицинския паспорт и да го представят за проверка на общинските и ветеринарномедицинските органи

Забранява се:

- извеждането на кучета без повод, а на агресивни кучета и без намордник;

- разхождането на кучета на детски площадки и на места, обозначени със забранителни знаци.

При констатиране на нарушения, извършителите се наказват с глоба до 500,00 лв.